b'\n_START_ARTICLE_\nDazimetar\n_START_PARAGRAPH_\nDazimetar (gr\xc4\x8d. \xce\xb4\xce\xb1\xcf\x83\xcf\x8d\xcf\x82: gust) je ure\xc4\x91aj ili mjerni instrument koji pokazuje promjenu gusto\xc4\x87e zraka. Dazimetar je zapravo vaga kojoj se na jednom kraku nalazi stakleni balon, a na drugome pomi\xc4\x8dni metalni uteg. Prema Arhimedovu zakonu, svako tijelo uronjeno u teku\xc4\x87inu (ili u plin) prividno izgubi onoliko od svoje te\xc5\xbeine koliko te\xc5\xbei istisnuti obujam ili volumen teku\xc4\x87ine (plina). Ako se gusto\xc4\x87a zraka (plina) smanji, onda je balon prividno manje izgubio na te\xc5\xbeini, pa nestaje ravnote\xc5\xbee; krak na kojem je balon, prevagne. Pomicanjem utega uspostavlja se ponovo ravnote\xc5\xbea pa se tako odre\xc4\x91uje gusto\xc4\x87a zraka.\n_START_SECTION_\nDenzimetrija\n_START_PARAGRAPH_\nDenzimetrija (lat. densus: gust) je mjerenje gusto\xc4\x87e tvari. Denzimetar je ure\xc4\x91aj ili mjerni instrument za mjerenje gusto\xc4\x87e tvari, odnosno odre\xc4\x91ivanje specifi\xc4\x8dne te\xc5\xbeine.'